和令狐尚書平泉東莊近居李僕射有寄十韻
作者：張籍
朝代：唐

paragraphs: 平地有清泉，伊南古寺邊。
漲池閑遶屋，出野徧澆田。
舊隱離多日，新鄰得幾年。
探幽皆一絕，選勝又雙全。
門靜山光別，園深竹影連。
斜分採藥徑，直過釣魚船。
雞犬還應識，雲霞頓覺鮮。
追思應不遠，賞愛諒難偏。
此處堪長往，遊人早共傳。
各當恩寄重，歸臥恐無緣。